Ble headhuntet til toppjobb, men omplassert. Nå har han vunnet i retten.
Oslobygg tapte i retten etter å ha fjernet Tore Moger fra direktørstilling. Han får jobben tilbake og 80.000 kroner i erstatning. Oslobyggs tidligere utbyggingsdirektør Tore Moger ble i fjor tatt ut av stillingen fordi ledelsen mener han er inhabil. Han ble flyttet til en annen stilling intern. Kommunen mente han hadde for mange bindinger og eierinteresser i bransjen, og at han ikke hadde vært åpen nok om disse.  Moger har hele veien vært uenig og gikk til søksmål mot Oslobygg for å renvaske navnet sitt og få jobben tilbake. Han mener han ble fratatt jobben på ugyldig grunnlag.  Rettssaken startet i mars. Nå har dommen falt. Den konkluderer slik:  Rett til å få jobben tilbake Retten skriver at de er enige med Oslobygg i at det var grunn til uro for Mogers habilitet. Derfor hadde Oslobygg et saklig grunnlag for å beslutte at Moger ikke lenger burde ha stillingen som utbyggingsdirektør, ifølge retten.  Men: Oslobygg får kritikk for den videre prosessen, der Moger ble flyttet til en ny midlertidig stilling som seniorrådgiver. Retten mener den mangler «tilstrekkelig bred og forsvarlig vurdering».  Retten mener Oslobygg burde kommet raskt i gang med å skaffe Moger en annen stilling som var mer tilpasset hans tidligere arbeidsoppgaver og kompetanse.  At Moger fremdeles sitter i en midlertidig stilling er hverken tilstrekkelig eller forsvarlig, konkluderes det med.  «Rettens konklusjon er derfor at endringsoppsigelsen, til stillingen som seniorrådgiver, var usaklig», slås det fast. De mener Moger har rett til å få jobben tilbake.  Moger:– Veldig glad  Tore Moger er lettet over sakens utfall. Han presiserer at spørsmålet han gikk til søksmål på handlet om hvorvidt Oslobygg fulgte arbeidslivets spilleregler da de tok ham ut av direktørjobben. – Akkurat nå er jeg veldig glad. Vi ser på dette som en fullstendig seier, skriver han i en e-post til Aftenposten. Moger vil gjerne fortsette i stillingen som Utbyggingsdirektør.  – Jeg føler jeg har mye å gi både til organisasjonen her og til Oslo kommune som utbygger, skriver han.  KPMG har nylig levert en rapport der de har undersøkt Mogers roller og bindinger. Nå venter Oslobygg på Kommuneadvokatens vurdering av Mogers habilitet.  Oslobyggs direktør Eli Grimsby kommenterer dommen slik i en e-post: – Vi er fornøyde med at retten gir oss medhold i at det var grunnlag for å flytte han ut av stillingen. Vi ser at retten kritiserer prosessen og tidsbruken, og vi er enige i at dette har tatt lang tid.  – Vi vil nå gå gjennom dommen og vurdere hva dette innebærer for oss.
Oslobyggs tidligere utbyggingsdirektør Tore Moger ble tatt ut av stillingen fordi ledelsen mener han er inhabil. Han ble flyttet til en annen stilling internt. Moger har hele veien vært uenig og gikk til søksmål mot Oslobygg for å renvaske navnet sitt og få jobben tilbake.  Retten har nå gitt Moger medhold. Oslo kommune må betale 80.000 kroner i erstatning.